SKRIFTLIG FORESPØRGSEL E-1559/02

af Torben Lund (PSE) til Kommissionen

(3. juni 2002)

Om: Marsvin og bifangster

Jeg har tidligere skrevet til Kommissionen om denne sag, og desværre synes problemerne i forhold til habitatdirektivet ikke at være løst.

Vil Kommissionen oplyse, hvilke igangværende og kommende initiativer Kommissionen har iværksat eller vil iværksætte for at nedbringe bifangsten af marsvin i farvande hvor medlemslandene driver fiskeri, som vides at medføre utilsigtet bifangst af marsvin?

Fiskerikommissæren har tidligere skrevet til de medlemslande som vides at drive fiskeri, som indebærer utilsigtet bifangst, og bl.a. bedt om en redegørelse for, hvorledes landene har nedbragt og agter at nedbringe bifangsten af marsvin. Vil Kommissionen oplyse, hvad der er kommet ud af denne henvendelse, herunder hvilke lande som efter Kommissionens opfattelse på nuværende tidspunkt har nedbragt bifangsten til et niveau, som kan siges at være i overensstemmelse med habitatdirektivets artikel 12?

Kommissionen har i forbindelse med behandlingen af klage (P-99/4288) modtaget en redegørelse fra den daværende danske regering, hvoraf det fremgår at:

Den danske handlingsplan tilsigter at reducere utilsigtet bifangst af marsvin i Nordsøen og indre danske farvande til under 2 % niveauet igennem følgende tiltag:

1. udvikling og brug af akustiske alarmer i danske fiskerier;

2. redskabsmodifikationer (passive afværgemidler); og

3. regulering af fiskerier i tid og rum.

Brevet var medvirkende til, at Kommissionen ikke indledte en sag mod Danmark. Vil Kommissionen oplyse, om den danske bifangst nu er nedbragt til under 2 % niveauet, samt hvilke tiltag Kommissionen er vidende om, at en danske regering har iværksat i forhold til reguleringen af fiskeriet i tid og rum samt i de indre danske farvande?

Endelig bedes Kommissionen oplyse, hvordan den vil sikre sig, at medlemslandene overholder forpligtelserne i habitatdirektivets artikel 12, for så vidt angår nedbringelsen af utilsigtet bifangst til et niveau, som ikke medfører væsentlige negative konsekvenser for bestandene af marsvin?

Svar afgivet på Kommissionens vegne af Franz Fischler

(11. juli 2002)

1. Med hensyn til Kommissionen initiativer til reduktion af bifangsten af små hvaler, herunder det brev, kommissæren for landbrug og fiskeri sendte til medlemsstaterne herom, henviser Kommissionen det ærede medlem til sine svar for nylig på lignende spørgsmål, navnlig spørgsmål E-0500/02 fra David W. Martin(1) og E-1100/02 fra Charles Tannock(2).

2. Uanset de foranstaltninger, der måtte blive gennemført og koordineret på EU-plan ved hjælp af instrumenterne i den fælles fiskeripolitik, sørger Kommissionen for, at medlemsstaterne gennemfører habitatdirektivet(3) korrekt.

Kommissionen modtager for øjeblikket rapporterne om habitatdirektivets første gennemførelsesperiode (1994-2000), jf. artikel 17, stk. 1, i direktivet. Disse rapporter, der endnu ikke er færdiganalyseret, skulle give Kommissionen oplysninger om, hvilke foranstaltninger medlemsstaterne har truffet for at opfylde forpligtelserne i habitatdirektivet med hensyn til streng beskyttelse af hvaler. Hvis Kommissionen, efter at have analyseret oplysningerne, skulle konkludere, at EU-bestemmelserne for beskyttelse af hvaler ikke er overholdt, vil den tage de fornødne skridt.

3. De hidtidige forsøg med passive afværgemidler har ikke været overbevisende, men de danske myndigheders forsøg med aktive akustiske alarmer (pingere) til at skræmme marsvin væk tegner meget lovende. De danske myndigheder indførte i 2000 påbud om brug af pingere i al bundgarnsfiskeri i

Nordsøen i perioden august-oktober, når der anvendes garnlænker på op til 300 m. I praksis vil dette påbud kun omfatte garnfiskeri ved vrag, hvor bifangsterne har været særligt store. Kommissionen har ikke kendskab til nogen dansk fiskeribekendtgørelse, der specifikt skulle vedrøre bifangst af marsvin.

(1) EFT C 229 E af 26.9.2002, s. 93.

(2) EFT C 309 E af 12.12.2002, s. 81.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.